สภากาชาดไทย เชิญชวนคนสุขภาพดี ร่วมบริจาคโลหิต ช่วยเหลือผู้ป่วยทั่วประเทศ
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย กล่าวว่า จากการจัดกิจกรรม เราช่วยกาชาด กาชาดช่วยเรา เมื่อวันที่ 2-3 พฤษภาคม 2565 ได้รับเสียงตอบรับเป็นอย่างดีจากผู้บริจาคโลหิต แต่ยังคงได้รับโลหิตไม่เพียงพอต่อความต้องการของผู้ป่วยและไม่เพียงพอตามมาตรฐานงานบริการโลหิต ซึ่งต้องมีโลหิตสำรองอย่างน้อย 3,000 ยูนิตต่อวัน และนับตั้งแต่เดือนมกราคม 2565 เป็นต้นมา ปริมาณโลหิตทั่วประเทศที่ได้รับมีค่าเฉลี่ยน้อยกว่า ปี 2563 และ ปี 2564 ซึ่งเป็นช่วงที่มีการแพร่ระบาดของโรค COVID-19 อย่างรุนแรง จากข้อมูลการเบิก-จ่ายโลหิต ย้อนหลังตั้งแต่ต้นปี 2565 ในแต่ละวันโรงพยาบาลทั่วประเทศมีการขอเบิกใช้โลหิตเฉลี่ยวันละ 7,000-9,000 ยูนิต แต่สามารถจ่ายโลหิตเฉลี่ยได้เพียง 3,000 ยูนิตต่อวัน หรือร้อยละ 36 เท่านั้น หากสถานการณ์ยังคงเป็นเช่นนี้ จะส่งผลกระทบต่อการรักษาผู้ป่วยทำให้คุณภาพชีวิตของผู้ป่วยลดลง ศูนย์บริการโลหิตแห่งชาติ สภากาชาดไทย จึงร่วมกับ บริษัท ลอรีอัล (ประเทศไทย) จำกัด มอบผลิตภัณฑ์ดูแลผิวหน้า เพื่อเป็นการขอบคุณผู้บริจาคโลหิต ระหว่างวันที่ 9-13 พฤษภาคมนี้ ขอเชิญชวนผู้ที่สุขภาพดีโดยเฉพาะผู้บริจาคเป็นประจำทุกปี สามารถมา บริจาคได้ที่ ศูนย์บริการโลหิตแห่งชาติ สภากาชาดไทย หรือที่หน่วยบริการบริจาคโลหิตแห่งชาติ 12 แห่งทั่วประเทศ